Ինծի կը թուի թէ հազիւ 3 լուսանկար ունի ան։ Երկուքը դիմանկարներ են, իսկ երրորդը՝ գրեթէ ամբողջ հասակով նկարուած պատկեր, մինչեւ ծունկերը։ Այս վերջինը Պոլսոյ նշանաւոր Ապտիւլլահ(եան) եղբայրներու լուսանկարչատան մէջ քաշուած է, հաւանաբար 1864-ին։ Եւ այս երեքն են, որ իր մասին խօսող յօդուածներուն կը կցուին տեւաբար, ցոլացնելով փափկակազմ դիմագիծ մը, որուն ետին թաքնուած են «մտերմութիւն, սէր, կրակ ու բոց», ինչպէս պիտի գրէր ի՛նք իսկ՝ «Առ Զեփիւռն Ալէմտաղի» քերթուածին տողերուն մէջ։